Broj: 711-I-978-P-221/22-02 -17

Zagreb, 12. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Emi Bolf Randelj, više referentice za administrativne poslove u Općini Fužine,** za davanjem očitovanja,na 167. sjednici, održanoj 12. travnja 2022., daje sljedeće

**OČITOVANJE**

**Na situaciju eventualnog sukoba interesa u kojoj bi se našli članovi Općinskog vijeća Općine Fužine ne primjenjuju se odredbe ZSSI/21-a, već isto treba urediti Etičkim kodeksom koji donosi Općinsko vijeće Općine** **Fužine, donošenje kojeg nadzire Ministarstvo pravosuđa i uprave.**

Obrazloženje

Emi Bolf Randelj, viša referentica za administrativne poslove u Općini Fužine, podnijela je zahtjev za očitovanjem koji je u knjigama ulazne pošte zaprimljen 7. travnja 2022. pod brojem: 711-U-4091-P-202/22-01-2, povodom kojeg se vodi predmet broj P-221/22.

Podnositeljica navodi da je na posljednoj sjednici Općinskog vijeća Općine Fužine održanoj 28. ožujka 2022. jedna od točaka Dnevnog reda bilo donošenje Etičkog kodeksa nositelja političkih dužnosti u Općini. Navodi da je isti donesen jednoglasno, ali da se u raspravi postavilo pitanje jesu li članovi Općinskog vijeća Općine Fužine u sukobu interesa ako su sudjelovali u donošenju odluke o dodjeli učeničkih stipendija, s obzirom da su se prijavila djeca pojednih članova navedenog predstavničkog tijela, kao i jesu li se trebali u ovoj situaciji izuzeti od glasanja o odluci.

Zahjevu su priloženi Etički kodeks nositelja političkih dužnosti u Općini Fužini od 28. ožujka 2022., koji je donijelo Općinsko vijeća Općine Fužine te odluka o stipendiranju učenika i studenata Općine Fužine od 6. rujna 2021.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 4. stavkom 1. ZSSI/21-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Sukladno stavku 2. istog članka Zakona ispunjenje obveze iz stavka 1. toga članka prati tijelo državne uprave nadležno za koordinaciju mjera za sprječavanje korupcije.

Iako članovi predstavničkih tijela jedinica lokalne i područne (regionalne) samouprave nedvojbeno obnašaju javnu dužnost, člankom 3. ZSSI/21-a kojim je određen krug obveznika na koje se primjenjuju odredbe tog Zakona, nije propisano da bi članovi predstavničkog tijela bili obveznici u smislu odredbi tog Zakona te ih stoga povodom obnašanja navedene javne dužnosti ne obvezuju odredbe ZSSI/21-a.

Slijedom navedenoga, na eventualnu situaciju sukoba interesa u kojoj bi se mogli naći članovi Općinskog vijeća Općine Fužine kada bi odlučivali o pravima članova svoje obitelji ne primjenjuju se odredbe ZSSI/21-a.

S obzirom da je odredbom članka 4. stavka 1. ZSSI/21-a propisana obveza donošenja etičkog kodeksa za sva predstavnička tijela jedinica lokalne i područne (regionalne) samouprave koji, između ostalog, treba sadržavati odredbe o sukobu interesa svojih članova, upravo bi Etičkim kodeksom koje donosi Općinsko vijeće Općine Fužine trebala biti uređena situacija sukoba interesa u povodu koje je postavljen predmetni upit.

Nadalje, imajući ua umu da ispunjenje obveze donošenja etičkog kodeksa nadzire tijelo državne uprave koje je nadležno za koordinaciju mjera sprječavanja korupcije, upućuje se podnositeljicu zahtjeva da se vezano za navedeni upit obrati Ministarstvu pravosuđa i uprave kao nadležnom tijelu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana